Source: http://ispigl.eu/denik/?q=node/14666
Timestamp: 2018-08-19 12:01:18+00:00
Document Index: 11577475

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ']

Polícia SR preverí majetok Bašternáka a Kaliňáka | iSPIGL
Polícia SR preverí majetok Bašternáka a Kaliňáka
Vložil/a autor, Čt, 12/07/2017 - 01:37
Polícia vyhotoví majetkové profily Ladislava Bašternáka, ministra Roberta Kaliňáka i exministra Jána Počiatka (obaja Smer-SD), ktorí sa podieľali na obchodných transakciách spoločnosti B.A. Haus. Pokyn k tomu vydala Generálna prokuratúra (GP), v stredu o tom informoval jej námestník pre trestný úsek Peter Šufliarsky. Generálna prokuratúra preverovala pôvod peňazí, ktoré do B.A. Haus vložil Bašternák a firma ich teraz vypláca spolumajiteľovi Kaliňákovi.
Podľa Šufliarskeho prebehlo štandardné preverovanie z hľadiska podozrenia z legalizácie príjmov z trestnej činnosti. Skončilo sa bez pozitívneho výsledku. „Po opätovnom preskúmaní veci takéto podozrenie nebolo. Aj napriek tomu sa vydal pokyn špeciálnemu prokurátorovi, aby zabezpečil v tejto konkrétnej veci vykonanie majetkových profilov všetkých osôb, ktoré sa na obchodných transakciách zúčastnili,“ uviedol Šufliarsky, ktorý v zastúpení generálneho prokurátora pokyn podpísal.
Ministrovi Kaliňákovi prišli na jeho účet v Tatrabanke státisícové platby od firmy B.A. Haus. Informácia o tom prenikla na verejnosť po tom, čo sa na účet pozrel ako zamestnanec banky asistent poslanca SaS Jozefa Rajtára, za čo teraz stojí pred súdom. Kaliňák kúpil majetkový podiel v B.A. Haus od Bašternáka, ktorý je v súčasnosti po medializácii kauzy vyšetrovaný pre vyplatené podozrivé vratky DPH. V minulosti polícia podnet Finančnej správy ohľadom týchto vratiek odmietla.
Polovičný podiel vo firme kúpil Kaliňák za 8000 eur, zaplatil aj 422 000 za pôžičku, ktorú do firmy vložil Bašternák. Peniaze sa mu vracajú a práve ich pôvod preverovala Generálna prokuratúra. Kaliňák sa stal spoluvlastníkom dvoch bytov a ďalších nehnuteľností v centre Bratislavy. GP však nezistila, že by mohlo ísť o úplatok za to, že Bašternáka nebudú v kauze vratiek DPH vyšetrovať, aktuality.sk
1. Smer a Matovič spravili z odvolávania Kaliňáka zápas v blate. Utorkové odvolávanie ministra vnútra Róberta Kaliňáka dopadlo podľa očakávaní neúspešne, avšak úroveň tejto schôdze bola nad očakávania hrubá, nechutná a odstrašujúca.
Na rozdiel od predchádzajúcich dvoch pokusov tentoraz Smer bránil svojho človeka oveľa intenzívnejšie. Lenže ako môžete obhajovať niekoho, o kom sami potichu zmýšľate ako o skorumpovanom podvodníkovi, hoci aj je to váš stranícky kolega? Jedine tak, že jeho početné neduhy prehlušíte niečím rovnako nízkym, sprostým a zákerným. Smer teda nastavil latku debaty do výšky zablatených bagančí. Opozícia, ktorá je už opäť najhlasnejšie reprezentovaná Matovičom, na toto ohadzovanie sa blatom automaticky pristúpila.
Zdravica od Čižnára. V porovnaní s touto schôdzou je pre Kaliňákovu budúcnosť zaujímavejšie rozhodnutie generálneho prokurátora. Práve v stredu Jaromír Čižnár informoval o tom, že vydal pokyn na preverenie majetkových pomerov všetkých štyroch hlavných aktérov kauzy Bašternák: Kaliňáka, Počiatka, Bašternáka a advokáta Turčana. I keď dosah tohto rozhodnutia je zásadne obmedzený jeho realizátorom – majetok dotknutých bude preverovať finančná polícia, ktorá samozrejme spadá pod Kaliňáka, dennikN.sk
Košický sudca Adrián Pažúr zablokoval majetok lekárnickej spoločnosti. Firme, ktorú riadi podnikateľ z mafiánskych zoznamov, navyše odpustil súdny poplatok. Môžu o spore medzi firmami zo západného Slovenska rozhodovať košické súdy? Môžu, ak sa voláte napríklad Marián Kočner. Aktuality.sk v utorok informovali, že firma International Investment Development Holding (IIDH), ktorej šéfuje Kočner, žiada od lekárnickej spoločnosti Unipharma a jej dcérskej firmy 45 miliónov eur.
Kočner tvrdí, že Unipharma ho pripravila o ušlý zisk, ktorý by zarobil na prenájme nehnuteľností na Donovaloch. Lekárnici s ním mali vymeniť apartmány za hotel v tejto lokalite. Unipharma však z obchodu vycúvala, pretože ho považovala za nevýhodný. Zámennú zmluvu napokon nepodpísala, no Kočner ju aj napriek tomu zažaloval.
Neurobil to však na obvodnom súde v Prievidzi, kam patria podania voči Unipharme a jej dcérskej firme Pharmaeduca so sídlom v Bojniciach. Kočner sa obrátil na Okresný súd Košice II. Dôvod: spoločnosť IIDH, ktorú riadi, nežalovala len firmy, s ktorými sa Kočner sporí o nehnuteľnosti na Donovaloch, ale aj spoločnosť Ergomed Poliklinika.
Ako sa táto firma dostala do sporu Unipharmy s Kočnerom, je záhadou. Jej spolumajiteľom je však Kočnerov známy Tomáš Rajecký. „Miestna príslušnosť bola založená na základe toho, že Ergomed Poliklinika, s.r.o., bola žalovaná žalobcom (firmou IIDH, ktorú riadi Kočner - pozn. red.) aj napriek tomu, že tento subjekt je pre UNIPHARMU a PHARMAEDUCU neznámy. Nikdy s ňou nespolupracoval a nebol ani účastný pri zámene nehnuteľností,“ tvrdí Unipharma.
Podľa lekárnikov podpísala firma Ergomed Poliklinika so spoločnosťou IIDH zmluvu o novácii záväzku a o pristúpení k záväzku. Na základe toho sa stala dlžníkom firmy IIDH, ktorú riadi Kočner. Rajecký odmietol o tejto pohľadávke hovoriť, kým nerozhodne súd.
Kočner navyše nežiada od Unipharmy a jej dcérskej firmy len vysoké, 45-miliónové odškodné. Na košický súd podal aj návrh na zablokovanie jej majetku po celom Slovensku. Predseda Okresného súdu Košice II Adrian Pažúr mu vyhovel, hoci Unipharma ani nemala byť súčasťou výmenného obchodu s Kočnerom.
Na to, aby súd zablokoval majetok Unipharmy, musel Kočner sudcu presvedčiť, že existuje riziko, že lekárnici sa svojich nehnuteľností zámerne zbavia. „Pri predbežnom opatrení sa vyžaduje, aby navrhovateľ osvedčil súdu základné skutočnosti, teda sám nárok, a osvedčil aj pravdepodobnosť možného ohrozenia výkonu rozhodnutia,“ píše v rozsudku samotný Pažúr. Na zablokovanie majetku lekárnickej firmy mu však stačilo málo.
Kočner túto verziu podoprel aj správou tlačovej agentúry TASR, v ktorej komentovala hovorkyňa Unipharmy predaj troch nemocníc slovami: „Dôvodom odpredaja nemocníc je zámer našej spoločnosti plne sa sústrediť na core business, ktorým je distribúcia liekov a zdravotníckych pomôcok." Ďalším dôkazom, že Unipharma sa chce svojho majetku zbaviť, mala byť snaha zameniť ho – s Marianom Kočnerom. Unipharma sa proti rozhodnutiu sudcu Pažúra odvolala na Krajský súd v Košiciach.
„Žalobca žiadnym spôsobom nepreukázal oprávnenosť svojej striktne subjektívnej odôvodnenej obavy,“ napísala súdu s tým, že rokovania ukončil Kočner. Krajský súd však verdikt o zablokovaní majetku potvrdil. Lekárnici podali aj ústavnú sťažnosť, no Ústavný súd ju zamietol. Dôvody neuviedol, lebo jeho rozhodnutie ešte nie je právoplatné.
Nehnuteľnosti Unipharmy sú tak stále zablokované, čo má podľa jej vyjadrení pred súdom vplyv na bankové financovanie firmy. Ubezpečuje však, že klientov sa spor nijako nedotýka a ani nedotkne. Najnovšie lekárnici podali už tretí návrh na zrušenie predbežného opatrenia. Dokazovanie pred súdom bolo podľa nich nateraz ukončené. Najbližšie pojednávanie by malo byť v januári.
Sudca vyšiel Kočnerovi v ústrety aj v tom, že jeho firme IIDH odpustil súdny poplatok, lebo je vraj nemajetná. To znamená, že ak by Unipharma spor vyhrala, nemala by od koho vymáhať peniaze, ktoré ju stál spor s Kočnerom. Spoločnosť IIDH navyše v minulosti majetkom disponovala. V roku 2012 totiž kúpila Kočnerov hotel Šport na Donovaloch, od štátu zinkasovala aj vratku DPH. Na hotel má stále záložné právo – vlastní ho firma, ktorú zakladal Kočnerov známy.
Keď sme pred mesiacom požiadali sudcu Pažúra – na základe infozákona – o zaslanie rozhodnutí zo sporu Kočnera s Unipharmou, najskôr to odmietol. Odkázal nás na stránku ministerstva spravodlivosti, kde však nebolo zverejnené ani jedno rozhodnutie. Vyhovel nám až po tom, čo sme sa voči jeho rozhodnutiu odvolali. Sudca Pažúr poslal štyri rozhodnutia, ktoré následne zverejnil aj na stránke rezortu spravodlivosti.
Zákon o súdoch pritom sudcom prikazuje zverejňovať právoplatné rozhodnutia do 15 dní od nadobudnutia právoplatnosti. Najstaršie rozhodnutie sudcu Pažúra – predbežné opatrenie o zablokovaní majetku Unipharmy – je z februára 2016. Krajský súd ho potvrdil o dva mesiace neskôr.
Hovorca ministerstva spravodlivosti Peter Bubla pre Aktuality.sk povedal, že rezort si na konanie sudcu posvieti. Dodávateľ systému, cez ktorý sa rozsudky zverejňujú, totiž ministerstvu potvrdil, že Pažúr zverejnil rozhodnutia v tejto kauze až 19. novembra 2017. „Aj na základe Vašich otázok sme si v tejto veci vyžiadali stanovisko zo súdu a vec prešetrujeme. Keď budeme mať bližšie informácie, budeme Vás informovať,“ dodal Bubla. Podľa neho sudca Pažúr na žiadosť ministerstva do stredy nereagoval, aktuality.sk
Europol má novú šéfku, bude ňou belgická policajná komisárka
Generálna komisárka belgickej federálnej polície sa riaditeľského postu v Europole ujme najneskôr 1. mája 2018. Súčasný šéf policajnej agentúry EÚ túto funkciu zastával od apríla 2009. De Bollovej hlavný súper bol český kandidát Oldřich Martinů, terajší zástupca riaditeľa Europolu. V prvom kole hlasovania, ktoré sa konalo v stredu dopoludnia, ani jeden z kandidátov nezískal dostatočný počet hlasov. Druhé kolo, v ktorom bola zvolená De Bollová, sa konalo v popoludňajších hodinách.
Hlavnou úlohou Europolu, ktorý má hlavné sídlo v holandskom Haagu, je pomáhať vnútroštátnym orgánom presadzovania práva členských krajín EÚ v boji proti závažnej medzinárodnej trestnej činnosti a terorizmu, aktuality.sk
Eurokomisia rozhodne o krajinách západného Balkánu v najbližšom období
O budúcnosti krajín západného Balkánu rozhodne Európska komisia v najbližších ôsmych až deviatich mesiacoch. Európska komisia chce v nasledujúcich ôsmich až deviatich mesiacoch prijať rozhodnutie o ďalšom postupe voči každému zo štátov západného Balkánu, ktoré majú európsku perspektívu.
Po stretnutí s macedónskym premiérom Zoranom Zaevom to v stredu v Bruseli vyhlásil predseda Európskej komisie Jean-Claude Juncker. Podľa jeho slov sa v nasledujúcich mesiacoch uskutoční i rokovanie s gréckou stranou, ktorá pre pretrvávajúci spor okolo názvu Macedónska už niekoľko rokov blokuje prístupové rokovania medzi Bruselom a Skopje.
Podľa eurokomisára pre rozširovanie EÚ Johannesa Hahna by Macedónsko malo ďalej realizovať reformy požadované Bruselom, aby sa mohlo uvažovať o ďalšom kroku. Európska únia naznačila perspektívu pričlenenia šiestim krajinám západného Balkánu už v roku 2003. Prístupové rokovania sa už začali s Čiernou Horou i Srbskom, štatút kandidátskych krajín majú Albánsko a Macedónsko, za potenciálnych kandidátov na členstvo sú považované podľa agentúry APA Bosna a Hercegovina i Kosovo, aktuality.sk